Sungið verður á íslensku , norsku og ensku á stórtónleikum íslensks tónlistarfólks í Ósló og nágrenni næsta laugardag , 7. desember . Meðal flytjenda er Jónína Aradóttir . Hér er verið að æfa fyrir stórtónleikana . Guðbjörg og Jónína að syngja og til hægri sést gítarleikarinn plokka strengina . Mynd / Sigurður Rúnar Auglýsing Það er mikið lagt í þessa tónleika , “ segir Jónína Aradóttir söngkona um viðburðinn Jól í Ósló sem haldinn verður á laugardaginn í Nordic Black Theater . Hún segir á þriðja tug manns munu koma fram , bæði fólk sem starfar við tónlist og hefur kórsöng og hljóðfæraleik að áhugamáli . Meðal nafna á söngskránni eru rokkarinn Eiríkur Hauksson og óperusöngvarinn Kolbeinn Jón Ketilsson og meðal hljóðfæraleikara er Gróa Hreinsdóttir . „ Flestir flytjendurnir búa í grennd við Ósló , til dæmis í Drammen sem er álíka langt frá borginni og Hveragerði er frá Reykjavík . Ég bý líka í nágrannabæ Ósló og er 45 mínútur í lest á æfingar , “ upplýsir Jónína . Hún kveðst ætla að taka eitt lag ein á tónleikunum og annaðhvort verði píanó með henni eða hljómsveit . „ Ég syng lag sem heitir Það eru að koma jól eftir Magnús Kjartansson og Halldór Gunnarsson . Heyrði Guðrúnu Árnýju syngja það og fannst það svo geggjað . Svo tek ég dúett með henni Guðbjörgu Magnúsdóttur , hún var einu sinni í Frostrósum , mjög góð söngkona . “ Jónína segir að þetta sé annað árið í röð sem slíkir jólatónleikar Íslendinga séu haldnir í Ósló . Það hafi verið Gróa Hreinsdóttir , organisti í Drammen , og Ómar Friðriksson sem höfðu forgöngu um þá . „ Ómar er frá Hvolsvelli . Ég kannast við hann þaðan , hitti hann svo í fyrra þegar ég var að flytja hingað og hann sagði strax : „ Viltu kannski vera með á jólatónleikunum ? “ Það var svo frábært því þá kynntist ég öllu tónlistarfólkinu á einu bretti og hitti marga Íslendinga meðal gesta . “ Tónleikasalurinn tekur 100 manns , að sögn Jónínu . „ Við vorum með tvenna tónleika sama kvöldið í fyrra . Byrjuðum að selja á 9.00 - tónleikana og bættum svo öðrum við . Þannig er það núna líka . Við syngjum á íslensku , ensku og norsku á þessum tónleikum . Fólki fannst rosa gaman í fyrra , líka þeim Norðmönnum sem komu . “ Jónína kveðst svo vera að fara , ásamt Guðbjörgu og Gróu Hreins , í jólatónleikatúr um Noreg . „ Þar ætlum við að bjóða upp á íslensku jólalögin , eða íslenska texta við íslensk og norsk og sænsk lög , því Íslendingar hafa auðvitað samið texta við mörg slík . “ Spurð um tilvonandi tónleikastaði í ferðinni nefnir hún Bergen , Stavanger , Kristiansand og Þrándheim . „ Þetta er bara prufa núna , verður vonandi árvisst . Fundum engan stað til að koma fram á í Tromsö en það gengur vonandi betur á næsta ári . Ég held þetta verði rosa gaman . Við heyrðum í konum í Stavanger og Kristjansand . Þær voru strax til í að henda í kaffi og kökur , þannig að þetta verður svona eins og hjá konunum í sveitinni ! “